Mannerheimin Lastensuojeluliitto Lausunto 20.6.2013

Oikeusministeriölle

|  |
| --- |
| **Lausunto luonnoksesta hallituksen esitykseksi Eduskunnalle laeiksi lapsen huollosta ja tapaamisoikeudesta annetun lain, riita-asioiden sovittelusta ja sovinnon vahvistamisesta yleisissä tuomioistuimissa annetun lain ja sosiaalihuoltolain muuttamisesta**Mannerheimin Lastensuojeluliitto (MLL) pitää myönteisenä asiantuntija-avusteisen sovittelun vakinaistamista. MLL pitää tärkeänä esityksen tavoitetta varmistaa sovittelupalvelun yhdenvertainen saatavuus, laatu ja maksuttomuus koko maassa. MLL pitää puutteena, ettei lainsäädäntöhankkeen valmistelussa ole kartoitettu lasten ja nuorten kokemuksia ja näkemyksiä asiasta. MLL toivoo, että lain voimaantulon seurantavaiheessa näitä kokemuksia kartoitetaan ja ne otetaan huomioon sovittelutoiminnan kehittämisessä. On tärkeä selvittää, miten lapset ovat kokeneet sovittelun ja mitä vaikutuksia sillä on ollut heidän elämäänsä ja esimerkiksi vanhempien ja lasten välisiin suhteisiin.Esityksen tavoitteena on ollut luoda lapsen edun toteuttava menettely riitojen ratkaisemiseksi. Lapsen edun ensisijaisuutta toteuttavat lainsäädäntöratkaisut edellyttävät asiaan liittyvien lapsivaikutusten arviointia. MLL korostaa, että myös huoltoriitojen sovittelua koskevassa lainvalmistelussa tulisi olla käytettävissä riittävän monipuolinen arvio eri vaihtoehtojen vaikutuksista lasten hyvinvointiin ja heidän oikeuksiensa toteutumiseen. Esityksestä puuttuu tällainen arvio. Esityksen mukaan vanhempien sovinto edistää monin tavoin lapsen hyvinvointia ja turvaa tuomioistuinratkaisua paremmin lapsen suhteen säilymisen kumpaankin vanhempaansa. Lisäksi sovittelu toteuttaa esityksen mukaan lapsiystävällisen oikeuden tavoitetta, sillä kynnys lapsen kohtaamiseen madaltuu. Lapsivaikutusten arviointi edellyttää yksityiskohtaisempaa ja tarkempaa arviota siitä, miten lapselle lapsen oikeuksien sopimuksessa turvatut oikeudet toteutuvat sovittelussa. MLL tarkastelee lausunnossaan lapsen asema sovittelussa ja sovittelun laatua. Lapsen asema sovittelussaSuomessa lakina voimassa olevan lapsen oikeuksien sopimuksen 3 artiklan mukaan lapsen edun on oltava ensisijalla kaikissa lapsia koskevissa viranomaisen toiminnoissa ja päätöksissä. MLL kiinnittää huomiota siihen, että lapsen oikeuksien komitean mukaan lapsen etu toteutuu, kun lapselle lapsen oikeuksien sopimuksessa turvatut oikeudet toteutuvat mahdollisimman täysimääräisinä (Ks. esimerkiksi Lapsen oikeuksien komitean tuore yleiskommentti lapsen edun ensisijaisuudesta, CRC/C/GC14/2013). Lapsen edun ensisijaisuutta ei saa tarkastella yksinomaan lapsen huollosta ja tapaamisoikeudesta ja lapsen elatuksesta annettujen lakien säännösten perusteella. Näkökulman tulee olla kytketty lapsen oikeuksien sopimuksessa turvattuihin lukuisiin ihmisoikeuksiin. MLL katsoo, ettei esityksessä ole tarkasteltu riittävästi lapsen roolia ja asemaa sovittelussa. Kun kyse on lapseen olennaisesti vaikuttavasta asiasta, prosessia tulisi tarkastella vahvasti myös lapsinäkökulmasta. Esimerkiksi lain yleisissä tavoitteissa ei aseteta lapsen oikeuksien ja hyvinvoinnin toteutumiseen liittyviä tavoitteita lukuun ottamatta yleistä viittausta lapsen etuun. MLL huomauttaa, että lapsinäkökulmaan liittyy muun muassa velvollisuus tarjota sovittelussa mukana oleville lapsille ja nuorille tarjottava riittävästi tietoa sovittelusta ja sen mahdollisista seurauksista. MLL:n Lasten ja nuorten puhelimeen tulleiden yhteydenottojen perusteella näyttää siltä, etteivät viranomaiset välttämättä kerro niiden kanssa asioiville lapsille ja nuorille viranomaisen toiminnasta ja sen seurauksista ymmärrettävällä tavalla. Myös Euroopan neuvoston Lapsiystävällinen oikeus –suosituksessa kiinnitetään huomiota siihen, että lapsille on kerrottava paitsi heidän oikeuksistaan myös selvitettävä, mistä prosessissa on kysymys. Suosituksen mukaan viranomaisympäristön tulee olla lapsiystävällinen. MLL katsoo, että tämä on otettava huomioon myös sovittelun järjestämisessä ja sen tulee näkyä myös lainsäädännössä toiminnan järjestäjään kohdistuvina velvoitteina.MLL kiinnittää huomiota lapsen oikeuksien komitean näkemykseen, jonka mukaan lapsen edun selville saaminen edellyttää lasten kuulemista. Vaikka lapsi ei ole sovittelun osapuoli, lapselle tulee perustuslain 6.3 §:n ja lapsen oikeuksien sopimuksen 12 artiklan perusteella antaa mahdollisuus ilmaista näkemyksensä kaikissa häntä koskevissa asioissa ja näkemykset on otettava huomioon lapsen iän ja kehitystason mukaisesti. Jos lapsi on sovittelussa jollain tavoin mukana, hänelle tulee järjestää lapsen kehitysvaiheeseen soveltuva mahdollisuus ja tapa kertoa ajatuksistaan. Lapsen oikeuksien komitean yleiskommentissa CRC/C/GC12/2009 korostetaan lapsen oikeutta tulla kuulluksi tapauskohtaisen harkinnan mukaisesti erotilanteissa ja niihin liittyvässä sovittelussa. Esityksen mukaan sovittelu madaltaa kynnystä lapsen kohtaamiseen. MLL katsoo tämän toteamuksen jäävän epäselväksi, sillä esitykseen ei sisälly tarkastelua lapsen osuudesta prosessissa. Sovittelun laatuMLL katsoo, että sovittelutoiminnassa on lapsen edun ensisijaisuuden toteutumisenkin näkökulmasta tärkeää, että asiantuntija-avustajat ovat päteviä hoitamaan tehtäväänsä. MLL pitää myönteisenä, että lain 17 c §:ään on otettu maininta asiantuntijalta edellytettävästä täydennys- ja lisäkoulutuksesta sekä kokemuksesta eroperheiden kanssa. MLL huomauttaa, että mainitun koulutuksen tulee olla luonteeltaan sellaista, että se on antanut avustajalle syvällistä asiantuntemusta lapsen ja nuoren kehityksestä, perheenjäsenten välisistä suhteista ja avioeroon liittyvistä kysymyksistä. MLL pitää lisäksi tärkeänä, että avustajilla tulee olla riittävä sovittelukoulutus. Heillä tulee olla myös koulutusta erotilanteisiin liittyvästä parisuhde- ja perheväkivallasta ja siihen liittyvistä turvallisuusriskeistä sekä väkivallan vaikutuksesta lapsen kehitykseen. Lisäksi koulutuksessa on huolehdittava, että avustajilla samoin kuin lakimiesavustajilla on riittävästi tietoa ja kokemusta lasten oikeuksista ja eri-ikäisten lasten ja nuorten kuulemisesta. Näiden seikkojen tulisi käydä ilmi lainkohdan perusteluista.Helsingissä 20.6.2013Mannerheimin Lastensuojeluliitto ryMirjam KallandpääsihteeriSuvianna Hakalehto-Wainioasiantuntijalakimies |
|  |
|  |